**Suplement i Certifikatës për kualifikimin profesional,**

**PANELE DIELLORE DHE HIDRAULIKË, Niveli IV në KSHK, referuar nivelit IV të KEK**

**Individi është i aftë:**

* Tё hartojë një plan-biznesi që lidhet me veprimtaritë profesionale përkatëse.
* Tё kryej llogaritje ekonomike qё lidhen me veprimtaritë profesionale përkatëse.
* Të kryej menaxhimin e burimeve njerëzore, materiale dhe financiare gjatë veprimtarive profesionale përkatëse.
* Të interpretojë, plotësojë dhe përgatisë dokumentacione që lidhen me veprimtaritë profesionale përkatëse.
* Të zbatojë bazën ligjore që i referohet veprimtarive profesionale përkatëse.
* Të kryej në mënyrë të pavarur instalimet sanitare dhe ato të ngrohjes të një apartamenti apo banese të vogël dhe të zbatojë nën mbikëqyrje projekte të mëdha e komplekse të instalimeve termohidraulike.
* Të inspektojë, mirëmbajë dhe riparojë sistemet e ngrohjes, të furnizimit me ujë dhe të shkarkimit.
* Të projektojë, të llogaritë dhe të skicojë instalime funksionale panelesh diellore dhe instalime komplekse sanitare.
* Të këshillojë klientët dhe të zbatojë porosi pune me nivele vështirësie të ndryshme.
* Të zbatojë standardet teknike të profesionit të instaluesit të sistemeve termohidraulike.
* Të zbatojë parimet e etikës gjatë ushtrimit të veprimtarive profesionale përkatëse.
* Të përdorë teknologjinë e informimit dhe komunikimit për qëllime të profesionit përkatës.
* Të përdorë dhe mirëmbajë veglat, pajisjet dhe materialet e punës.
* Të kryej saktë veprimet kryesore për të dhënë ndihmën e shpejtë.
* Të zbatojë rregullat e sigurisë në punë dhe të mbrojtjes së mjedisit.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Panele diellore dhe hidraulikë**”,** niveli i IV në KSHK**,** referuar nivelit IV të KEK, e pajis individin me Certifikatën Profesionale të Nivelit dhe Suplementin përkatës të saj të këtij niveli, si teknik/menaxher i mesëm në këtë kualifikim profesional.

Ky kualifikim i jep individit mundësinë që t’i drejtohet tregut të punës për punësim nё të gjitha bizneset që merren me instalime hidrosanitare dhe me panelet diellore, në pikat e tregtimit të tyre si dhe në pika servisi të sistemeve të sipërpërmendura. Gjithashtu, individi mund të vetëpunësohet në kuadrin e një biznesi individual në fushën e instalimeve të sistemeve termohidraulike, mirëmbajtjes dhe riparimit të tyre.

Me përfundimin e këtij niveli, individi fiton diplomën e “Maturës Shtetërore Profesionale”, me mundësi për vazhdimin e studimeve pas të mesme dhe universitare.

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).